PRITARTA

Panevėžio rajono savivaldybės tarybos

2021 m. gegužės 20 d. sprendimu Nr. T-118

**PANEVĖŽIO R. PAĮSTRIO JUOZO ZIKARO GIMNAZIJA**

**2020 METŲ VEIKLOS ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

 2016–2020 metų strateginio veiklos plano prioritetai: puoselėti optimalią šeimos, socialinių partnerių, bendruomenės ir gimnazijos sąveiką, įtraukiant juos į gimnazijos veiklą; išsaugoti ir puoselėti tradicijas, skatinti bendruomeniškumą; užtikrinti veiksmingą kokybišką ugdymą(si); kurti saugią ugdymo(si) aplinką.

 Įgyvendinant gimnazijos 2020 metų veiklos planą, buvo siekiama realizuoti strateginį tikslą – užtikrinti kiekvieno mokinio individualios pažangos stebėjimą ir augimą siekiant personalizuoto ir savivaldaus mokymo(si). Šiam tikslui įgyvendinti buvo iškelti uždaviniai ir numatytos priemonės uždaviniams realizuoti.

 Įgyvendintas pirmasis uždavinys – stiprinti mokinių bendrųjų ir esminių dalykinių kompetencijų pažangos stebėjimą ir į(si)vertinimą pamokoje. Įvykdytos numatytos priemonės: organizuota metodinė diena „Pamokos planavimas orientuojantis į mokinių bendrąsias kompetencijas“; patirties dalijimasis apie mokinių pažangos stebėseną pamokoje; taikyta kiekvieno mokinio individualios pažangos pamatavimo įrankis pamokose pagal dalyko specifiką, metodinėse grupėse priimtus susitarimus; sudarytos sąlygas mokiniams stebėti dalyko akademinę pažangą nusimatant mokymosi tikslus, kurių sieks per pusmetį, ir aptarta, kaip pavyko įgyvendinti numatytus mokymo(si) lūkesčius, išsikeltus tikslus, nusimatytus žingsnius jiems įgyvendinti.

 Įgyvendintas antrasis uždavinys – teikti mokymosi pagalbą atsižvelgiant į mokinio padarytą pažangą ir gebėjimus. Uždaviniui pasiekti buvo taikomos šios priemonės: planuotos ir organizuotos pamokos atsižvelgiant į mokinių padarytą pažangą ir gebėjimus; organizuota mokinių ir tėvų apklausa „Mokymosi lūkesčiai ir mokinių skatinimas“; pamokoje teikta mokymosi pagalbą mokiniams, turintiems specialiųjų ugdymosi poreikių, pagal PPT išvadas; 2020 metais atliktas grįžtamasis rodiklio ,,Mokymosi lūkesčiai ir mokinių skatinimas“ įsivertinimas.

 Įgyvendintas trečiasis uždavinys – užtikrinti individualią mokinio pažangą ir pasiekimus įtraukiant mokinio tėvus. Uždaviniui pasiekti buvo taikomos šios priemonės: organizuoti trišaliai pokalbiai mokinys – tėvas – klasės vadovas; mokytojai su mokinių tėvais aptarė individualios pažangos stebėjimo prasmę ir tėvų įtaką vaikui.

 Įgyvendintas ketvirtasis uždavinys – stiprinti mokytojų ir švietimo pagalbos specialistų kompetencijas teikiant pagalbą kolegai, mokiniui ir šeimai. Uždaviniui pasiekti buvo taikomos šios priemonės: vykdoma patyčių prevencijos programa „Savu keliu“ I–IV klasių mokiniams; dalijimasis mokytojų ir švietimo pagalbos specialistų patirtimi, vyko konstruktyvios diskusijos apie mokinių mokymosi sėkmes, problemas siekiant mokinio, klasės mokymosi pažangos; organizuotas renginys „Mokyklai 110 metų“, įtraukiantis ikimokyklinio, priešmokyklinio ir pradinių klasių mokinių šeimas, vietos bendruomenę ir socialinius partnerius.

 Kiekvienas mokytojas remdamasis savo pamokų pavyzdžiais ir mokinių pažangos ir pasiekimų analize dalijasi patirtimi metodinėse grupėse. Taikomas mokymo diferencijavimas ir individualizavimas pamokoje, skiriant namų darbus ar atliekant kitą veiklą. Sudaromos sąlygos mokiniams pasirinkti mokymosi metodą, stilių, priemones 100 proc. mokytojų pasirašytinai supažindinti su VPPT rekomendacijomis dėl ugdymo programos pritaikymo. 95 proc. mokinių, turinčių specialiųjų ugdymosi poreikių, pasiekia patenkinamą lygmenį ir aukštesnį. Kiekvienoje klasėje 50 proc. tėvų įsitraukė į vaiko pažangos stebėseną pagal metodikoje apibrėžtus rodiklius. 70 proc. mokinių, kurių tėvai įsitraukė į vaiko pažangos stebėseną, padarė tam tikrą pažangą. Visų klasių mokiniams 1 kartą per savaitę klasės valandėlių metu vykdoma veikla, orientuota į patyčių prevencijos kompetencijų ugdymą. Visų klasių mokiniai įsivertina patyčių prevencijos kompetencijas, apmąsto, kuriame lygyje yra, planuoja tolimesnes veiklas. 20 proc. I–IV klasių mokinių dalyvauja savanorystės veikloje.

 Visi II klasės mokiniai gavo pagrindinio ugdymo pasiekimų pažymėjimą. 2019–2020 m. m. gabiausi mokiniai dalyvavo rajono dalykų olimpiadose, konkursuose, varžybose. Užimtos 28 prizinės vietos, respublikiniame kūrybinės raiškos konkurse „Eilėraščio menas ir jo interpretacija“ Pasvalio r. Vaškų gimnazijoje užimta 3 vieta, Lietuvos mokyklų žaidynių kaimo vietovių tarpzoninėse stalo teniso varžybose laimėta 1 vieta, Lietuvos mokyklų žaidynių kaimo vietovių tarpzoninėse tinklinio varžybose užimta 3 vieta.

 Gimnazijos stiprybės: tradicijų puoselėjimas, renginių organizavimas; kryptingas meninis ugdymas 2–II klasėse; aktyvus bendravimas ir bendradarbiavimas su Paįstrio kultūros centru bei kaimo bendruomene; įstaigoje ugdomi vaikai nuo ankstyvojo iki brandaus amžiaus; sudaromos galimybės mokytis įvairių ugdymo(si) poreikių turintiems mokiniams.

 Didžiausią pažangą padariusiems mokiniams organizuojamos pažintinės, kultūrinės-edukacinės išvykos, puikiai ir labai gerai besimokantys mokiniai apdovanojami „Padėkos raštais“, jų nuotraukos publikuojamos stende „Mūsų geriausieji“, mokinių pasiekti laimėjimai rajono, šalies olimpiadose ar konkursuose viešinami stenduose, gimnzijos interneto svetainėje.

 Kiekvienas mokytojas įsivertina savo mokomojo dalyko ugdymo kokybę, lygina su kitų dalykų rezultatais, metodinėse grupėse aptaria ugdymo kokybės pokyčius, numato konkrečias priemones ugdymo rezultatams pagerinti. Atliktas veiklos kokybės įsivertinimo grįžtamasis rodiklio „Mokymosi lūkesčiai ir mokinių skatinimas“ įsivertinimas.

 2019–2020 m. m. anglų kalbos mokytoja dalyvavo Tarptautiniame projekte Erasmus+ YOUTH EXCHANGES „Our Green life“ Lenkijoje, Zabavos mieste. Gimnazija tapo „Sąžiningumo mokyklų tinklo“ nare ir pasirašė sąžiningumo deklaraciją, o mokiniai įsitraukė į diskusiją apie sąžiningumą bei prisidėjo prie iniciatyvos siekiant skaidrumo ateityje. Su gimnazijos partneriais, Panevėžio krašto skautais, mūsų mokiniai dalyvavo socializacijos projekte ,,Žemė, oras ir vanduo“. Vykdoma psichoaktyviųjų medžiagų vartojimo prevencinė programa ,,Savu keliu“. Laimėtas respublikinis edukacinių erdvių konkursas.

 15 abiturientų laikė brandos egzaminus, iš 19 laikytų valstybinių brandos egzaminų išlaikė 17. Menų egzaminą laikė 10 mokinių, jų išlaikymo vidurkis 8,7. 2019–2020 m. m. 1 abiturientas mokosi aukštojoje mokykloje, 1 pasirinko studijuoti kolegijoje, 2 pasirinko mokytis profesinėse mokyklose, 7 dirba, 4 atlieka savanorių karo tarnybą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_